Pavlova druga poslanica Korinćanima (Šarić)/Glava 11.
1 O da biste malo potrpjeli moje bezumlje! No i potrpite me! 

2 Jer revnujem za vas Božjom revnosti; jer vas zaručih mužu jednome, da djevicu čistu privedem Kristu. 

3 Ali se bojim, da kao što zmija Evu prevari lukavstvom svojim, tako i misli vaše da se ne pokvare i odmetnu od iskrene odanosti prema Kristu. 

4 Jer ako tko dođe i drugoga Isusa propovijeda, kojega mi ne propovijedasmo, ili drugoga Duha primite, kojega ne primiste, ili drugo evanđelje, koje ne prihvatiste, lijepo podnosite. 

5 Jer mislim, da ni u čemu nijesam manji od prevelikih apostola. 

6 Jer ako sam i nevješt u govoru, a u znanju nijesam. A u svemu se očitovasmo vama 

7 Ili sam počinio grijeh ponizujući sebe, da se vi povisite, jer sam vam zabadava propovijedao i Božje evanđelje? 

8 Druge sam crkve oplijenio i uzeo potporu od njih, da služim vama. I kad sam bio kod vas i bio u potrebi, nikomu nijesam bio na teret. 

9 Jer meni u oskudici pomogoše braća, koja dođoše iz Makedonije, i u svemu sam se čuvao, da vam ne budem na teret, i čuvat ću se. 

10 Kao što je istina Kristova u meni, za ovo hvaljenje nitko me neće se zaustaviti u zemlji Ahaji. 

11 Zašto? Što vas ne ljubim? Bog zna. A što činim, i činit ću, 

12 Da uklonim prigodu onima, koji traže prigodu, da bi se našli kao i mi u onome, čim se hvale. 

13 Jer takvi ljudi lažni su apostoli, prevarljivi poslenici, koji se pretvaraju u apostole Kristove. 

14 I nije čudo, jer se sam sotona pretvara u anđela svjetla. 

15 Nije dakle ništa osobito, ako se i sluge njegove pretvaraju kao sluge pravde, kojima će svršetak biti po djelima njihovim. 

16 Opet velim; nitko neka me ne drži bezumnim! Ali ako ipak, kao bezumna primite me, da se i ja za malo što pohvalim. 

17 Što govorim, ne govorim po Gospodinu, nego kao u bezumlju, u ovom predmetu hvaljenja. 

18 Jer se mnogi hvale po tijelu, i la ću se pohvaliti. 

19 Jer rado podnosite bezumne, kad ste sami mudri. 

20 Jer podnosite, ako vas tko robi, ako vas tko izjeda, ako vam tko vaše uzima, ako se tko veliča, ako vas tko po obrazu udara. 

21 Na sramotu govorim, kao da smo u tome bili slabi. Čim se tko ponosi, u bezumlju govorim, ponosim se i ja. 

22 Hebreji su, i ja; Izrael su, i ja; potomci su Abrahamovi, i ja; 

23 Sluge su Kristove, da reknem kao lud, ja još više, više sam se trudio, više po tamnicama bio, preko mjere izbijen bio, mnogo puta u pogibli smrtnoj bio 

24 Od Židova primio sam pet puta četrdeset manje jedan udarac. 

25 Tri puta sam bio šiban, Jedanput kamenovan, tri puta san doživio brodolom, noć i dan proveo sam u dubini morskoj. 

26 Često na putovanjima, u pogiblima od rijeka, u pogiblima od razbojnika, u pogiblima od zemljaka, u pogiblima od neznabožaca, u pogiblima u gradu, u pogiblima u pustinji, u pogiblima na moru, u pogiblima od lažne braće, 

27 U trudu i muci, u mnogom nespavanju, u gladu i žeđi, u mnogom postu, u zimi i golotinji, 

28 Osim, što inače bude navaljivanje ljudi k meni svaki dan, briga za sve crkve. 

29 Tko oslabi, i ja da ne oslabim? tko se spotiče, i ja da se ne raspalim? 

30 Ako se valja hvaliti, svojom ću se slabošću hvaliti. 

31 Bog i Otac Gospodina našega Isusa Krista, koji je blagoslovljen na vijeke, zna da ne lažem. 

32 U Damasku namjesnik kralja Arete čuvao je grad Damaščana, da me uhvati; I kroz prozor spustiše me u košari preko zida, i tako izbjegoh iz njegovih ruku. 

Pavlova druga poslanica Korinćanima (Šarić)